钦定古今图书集成/理学汇编/学行典/第196卷 > 毕昭
## 钦定古今图书集成/理学汇编/学行典/第196卷 > 毕昭

按《济南府志》：“毕昭，新城人。天性淳笃，弘治己未进士，
授工部主事，升员外郎，守汝宁，兴学养民，境内大治。
时有乳牛被害者，其犊来诉，昭为置于法，识者谓其
为德政所感。流贼犯境，昭备御有方，多所斩获。汝民
树碑记其事。巡抚山西，以母疾乞终养，疏屡奏，奉旨，
情辞迫切，孝念可嘉，准归养。侍母，药必先尝，食必躬”
进。及卒，哀毁几灭性。葬之日，有甘露之祥，人以为孝
感所致。家居二十馀年，志行纯笃，论事慷慨。虽闲居
僻处，而为国为民之意，无异廊庙云。